Adolphus, Dei gracia Romanorum rex semper augustus, universis presentes visuris graciam suam et omne bonum. Presentibus et futuris cupimus esse notum quod nobilis Odo, dominus Montis Ferrandi, Bisuntine dyocesis, vicecomes Bisuntinus, mentis compos, fraude vel dolo non inductus, etatis competentis, coram nostra majestate vicecomitatum Bisuntinum, cum juribus, pertinenciis et jurisdictionibus ad dictum vicecomitatum spectantibus, nobili viro Humberto, de Claravalle domino, in feodum asseruit se dedisse, et dictus Humbertus nobili viro Johanni de Cabilone, domino de Allato, in feodum recognovit eundem vicecomitatum cum omnibus suis juribus se dedisse; qui tam donator quam donatarius coram nostra celsitudine suam presenciam exibentes ut supra dictam donacionem approbaremus, ratificaremus et confirmaremus humiliter suplicarunt. Nos vero, precibus eorum benevolis animis inclinati, videlicet de donacione facta a nobili Odone, domino Montis Ferrandi, in virum nobilem Humbertum de Claravalle et a dicto Humberto in nobilem Johannem de Cabilone, de regia potestate, auctoritate nostra et imperii, approbamus, ratificamus et de certa sciencia confirmamus. In quorum testimonium, hanc litteram conscribi et nostri sigilli munimine fecimus roborari. Datum Haggenberg, anno Domini Mº CCº LXXXX tercio, indictione sexta, regni vero nostri anno secundo.